b'\n_START_ARTICLE_\nKnud Parkov\n_START_PARAGRAPH_\nKnud Parkov (11. august 1894 i Frederiksv\xc3\xa6rk \xe2\x80\x93 20. januar 1949 i Helsing\xc3\xb8r) var en dansk bryggeridirekt\xc3\xb8r for Wiibroes Bryggeri i Helsing\xc3\xb8r fra 1932 indtil sin d\xc3\xb8d. Han var gift med stumfilmstjernen Karen Parkov, kendt som Karina Bell. Han var ogs\xc3\xa5 modstandsmand.\n_START_SECTION_\nKarriere\n_START_PARAGRAPH_\nKnud Parkov var s\xc3\xb8n af borgmester i Gentofte Kommune Hans Parkov og hustru. Faderen var siden 1929 direkt\xc3\xb8r for Wiibroe, og den handelsuddannede s\xc3\xb8n blev i 1930 ansat her som salgsinspekt\xc3\xb8r. To \xc3\xa5r efter overtog han ledelsen som direkt\xc3\xb8r. Han var ogs\xc3\xa5 hovedaktion\xc3\xa6r og formand for bestyrelsen._NEWLINE_Parkov var tidligt opm\xc3\xa6rksom p\xc3\xa5 den stigende kulturelle indflydelse fra USA, og han var en dynamisk direkt\xc3\xb8r, der s\xc3\xa5 mulighederne i l\xc3\xa6skedrikproduktionen, og bryggeriet lancerede s\xc3\xa5ledes den m\xc3\xa6lkesyreholdige l\xc3\xa6skedrik Chabeso (1932), og som det f\xc3\xb8rste i Danmark den amerikanske Coca-Cola (1935). I 1933 lanceredes Messina, baseret p\xc3\xa5 naturlig appelsinsaft, og i 1935 fulgte Grape Tonic og Indian Tonic. Senere blev sortimentet udvidet med Lemona og med San Remo, sidstn\xc3\xa6vnte opkaldt efter Helsing\xc3\xb8rs italienske venskabsby. Af st\xc3\xb8rst betydning for bryggeriet blev imidlertid Maarum Mineralvand fra 1934, der gradvist blev et af de mest popul\xc3\xa6re mineralvandsprodukter i landet. Knud Parkov d\xc3\xb8de pludseligt i 1949, men Wiibroes fremgang fortsatte efter hans d\xc3\xb8d.\n_START_SECTION_\nModstandsaktivitet\n_START_PARAGRAPH_\nKnud Parkov var involveret i Dansk-Svensk Flygtningetjeneste og var med i kroejer Henry Thomsens netv\xc3\xa6rk med Snekkersten Kro som centrum for illegal transport til Sverige. Han bistod med penge og skibe ved ruteaktiviteten og indsatte i oktober 1943 Wiibroes \xc3\x98lb\xc3\xa5d i rutetransport til Sverige. Han chartrede ogs\xc3\xa5 M/S R\xc3\xb8m\xc3\xb8, der sejlede \xc3\xb8l fra Helsing\xc3\xb8r til K\xc3\xb8benhavn, og satte flygtninge af p\xc3\xa5 Hven undervejs. I den egenskab var Parkov med til at hj\xc3\xa6lpe mange danske j\xc3\xb8der over \xc3\x98resund til sikkerhed i Sverige under redningen i oktober 1943._NEWLINE_Ruten fungerede til maj 1944, hvor Parkov selv m\xc3\xa5tte flygte til Sverige. Her m\xc3\xb8dte han ved Den Danske Brigade, som han blev optaget i i februar 1945, og hvor han blev sekondl\xc3\xb8jtnant i Motorvognskompagniet. Han var \xc3\xb8jensynlig tilknyttet Kommandoen som chauff\xc3\xb8r ved samlingen forud for Brigadens afrejse til Danmark._NEWLINE_Knud Parkov og hustru (der overlevede manden med 30 \xc3\xa5r) er begravet p\xc3\xa5 Ordrup Kirkeg\xc3\xa5rd.'